ฟุตบอลลีก ฤดูกาล 1888–89

ฟุตบอลลีก ฤดูกาล 1888–89  เป็นฤดูกาลแรกของฟุตบอลลีก ซึ่งแข่งขันตั้งแต่ฤดูใบไม้ร่วงปี ค.ศ. 1888 จนถึงฤดูใบไม้ผลิปี ค.ศ. 1889 ฟุตบอลลีกก่อตั้งขึ้นในเมืองแมนเชสเตอร์ระหว่างการประชุมผู้ก่อตั้งฟุตบอลลีกเมื่อวันที่ 17 เมษายน ค.ศ. 1888 โดยถือเป็นการแข่งขันลีกฟุตบอลอาชีพที่เก่าแก่ที่สุดในโลก
เริ่มต้นฤดูกาลในวันที่ 8 กันยายน ค.ศ. 1888 โดยมีสมาชิกผู้ก่อตั้งลีกเป็น 12 สโมสรฟุตบอลจาก มิดแลนด์ และทางเหนือของอังกฤษ: แอ็กคริงตัน, แอสตันวิลลา, แบล็กเบิร์นโรเวอส์, โบลตันวอนเดอเรอส์, เบิร์นลีย์, ดาร์บีเคาน์ตี, เอฟเวอร์ตัน, นอตส์เคาน์ตี, เพรสตันนอร์ทเอนด์, สโตกซิตี, เวสต์บรอมมิชอัลเบียน และ วุลเวอร์แฮมป์ตันวอนเดอเรอส์ โดยแต่ละสโมสรแข่งขันกันทีมละ 2 นัด 1 นัดในบ้านและนัดเยือน 1 นัด จบฤดูกาลเมื่อวันที่ 20 เมษายน 1889 โดยเพรสตันครองแชมป์ลีกเป็นทีมแรก พวกเขาไม่แพ้เลยตลอดทั้งฤดูกาล ซึ่งเป็นความสำเร็จที่หาได้ยากมาก เกิดขึ้นอีกครั้ง เมื่ออาร์เซนอลคว้าแชมป์พรีเมียร์ลีกในฤดูกาล 2003–04
กฎดั้งเดิมของลีกระบุว่าอันดับตารางคะแนนคำนวณจาก "ชัยชนะ เสมอ และแพ้" โดยไม่ได้ระบุรายละเอียดเพิ่มเติม ระบบคะแนนได้ถูกนำมาใช้ในช่วงปลายเดือนพฤศจิกายน โดยทีมที่ชนะจะได้รับ 2 คะแนน และทีมที่เสมอกันจะได้รับ 1 คะแนน ค่าเฉลี่ยประตูเคยถูกใช้เพื่อจัดอันดับทีมฟุตบอลที่จบฤดูกาลด้วยคะแนนเท่ากัน
ฤดูกาล.
วันเสาร์ที่ 8 กันยายน 1888: นัดเปิดฤดูกาล.
10 จากทั้งหมด 12 ทีม ลงสนามในนัดเปิดสนามฟุตบอลลีกเมื่อวันเสาร์ที่ 8 กันยายน 1888 และแม้ว่าจะไม่มีการตีพิมพ์ตารางลีกในหนังสือพิมพ์ในขณะนั้น แต่เวสต์บรอมมิชอัลเบียนก็เป็นจ่าฝูงทีมแรกของลีก ตามการคำนวณแบบปัจจุบัน ดาร์บีเคาน์ตีน่าจะเป็นจ่าฝูงทีมแรกของลีกเนื่องจากผลต่างประตูได้เสียที่เหนือกว่าซึ่งคือ +3 หลังจากนัดแรก เวสต์บรอมมิชชนะสโตกซิตี 2–0 ต่อหน้าผู้ชม 4,500 คนที่วิคตอเรียกราวด์ และขึ้นเป็นจ่าฝูงเหนือเพรสตันนอร์ทเอนด์, ดาร์บีเคาน์ตี และเอฟเวอร์ตันโดยอาศัยค่าเฉลี่ยประตูขณะที่พวกเขาเก็บคลีนชีตได้ ค่าเฉลี่ยประตูคือจำนวนประตูที่ทำได้หารด้วยจำนวนประตูที่เสียไป ค่าเฉลี่ยประตูใช้เพื่อแยกทีมที่มีคะแนนเท่ากันในขณะนั้น เพรสตันเอาชนะเบิร์นลีย์ 5–2, ดาร์บีชนะโบลตัน 6–3 และเอฟเวอร์ตันเฉือนแอ็คคริงตัน 2–1 เกอร์ชอม ค็อกซ์ กองหลังแอสตันวิลล่าทำประตูแรกในลีกโดยทำเข้าประตูตัวเองอย่างน่าเสียดายในเกมเสมอกับวุลเวอร์แฮมป์ตันวอนเดอเรอส์ 1–1 และเฟร็ด ดิวเฮิร์สต์ ยิงประตูแรกให้กับเพรสตันเพียงไม่กี่นาทีต่อมา ก่อนที่เพรสตันจะถล่มเบิร์นลีย์ 5–2 อย่างไรก็ตาม รายงานหลังการแข่งขันเกี่ยวกับเวลาคิกออฟแสดงให้เห็นว่าการแข่งขันส่วนใหญ่ล่าช้าเพื่อให้ผู้ชมมีเวลาเข้าสนาม ประตูของเคนนี ดาเวนพอร์ต ปีกทีมชาติอังกฤษของโบลตันในช่วง 2 นาทีในการแข่งขันกับดาร์บีเคาน์ตี ถือเป็นประตูแรกในฟุตบอลลีก ทั้งแบล็กเบิร์นโรเวอส์และนอตส์เคาน์ตีไม่ได้ลงเล่นในนัดเปิดฤดูกาล
วันเสาร์ที่ 15 กันยายน: เพรสตันขึ้นเป็นจ่าฝูงของลีก.
เพรสตันนอร์ทเอนด์แซงหน้าเวสต์บรอมมิชอัลเบียนขึ้นเป็นจ่าฝูงในการแข่งขันนัดที่ 2 เมื่อวันเสาร์ที่ 15 กันยายน 1888 เมื่อพวกเขาชนะวุลเวอร์แฮมป์ตันวอนเดอเรอส์ 4–0 โดยอาร์ชี กูดอลล์ ยิงประตูในเกมประเดิมสนามให้กับเพรสตัน เวสต์บรอมมิชชนะดาร์บีเคาน์ตี 2–1 แต่ชัยชนะครั้งนี้ทำให้พวกเขามีค่าเฉลี่ยประตูที่ต่ำกว่าเพรสตัน ขณะที่ เอฟเวอร์ตัน เป็นทีมเดียวที่เก็บ 4 แต้มเต็มจาก 2 นัดแรก ทั้งแบล็กเบิร์นโรเวอส์และนอตส์เคาน์ตีเริ่มต้นการแข่งขันฟุตบอลลีกเป็นครั้งแรกตามลำดับ แบล็กเบิร์นเสมอ 5–5 กับแอกคริงตันในขณะที่นอตส์เคาน์ตีแพ้เอฟเวอร์ตัน 1–2
วันเสาร์ที่ 22: มีเพียงเพรสตันเท่านั้นที่เก็บสถิติได้ 100%.
เวสต์บรอมมิชอัลเบียนพ่ายแบล็กเบิร์น 2–6 และเอฟเวอร์ตันพ่ายแอสตันวิลลา 1–2 ส่งผลให้เพรสตันกลายเป็นทีมเดียวที่เก็บชัยชนะได้ทั้ง 3 นัด หลังจากเอาชนะโบลตัน 3–1 ที่ดีพเดล สโตกซิตีคว้าชัยชนะในลีกนัดแรกด้วยสกอร์ 3–0 เหนือนอตส์เคาน์ตี ส่งผลให้นอตส์เคาน์ตีร่วงลงไปอยู่อันดับบ๊วยของตารางแทนที่สโตก นอตส์เคาน์ตีแพ้รวด 2 นัดติดต่อกัน ขณะที่โบลตันยังไม่สามารถคว้าแต้มแรกได้ หลังจากเล่นไปแล้ว 3 นัด
วันเสาร์ที่ 29 กันยายน: เพรสตันรักษาสถิติ 100%.
เพรสตันนอร์ทเอนด์รักษาสถิติชนะรวด 100% ไว้ได้สำเร็จหลังบุกไปชนะดาร์บีเคาน์ตี 3–2 ขณะที่ แอสตันวิลลา ทีมรองจ่าฝูงสร้างสถิติใหม่ด้วยการถล่มนอตส์เคาน์ตีทีมบ๊วยของตาราง 9–1 โบลตันคว้าชัยชนะนัดแรกในลีกด้วยสกอร์ 6-2 เหนือเอฟเวอร์ตัน
วันเสาร์ที่ 6 ตุลาคม : วิลลาแพ้นัดแรกของฤดูกาล.
ริชาร์ด วิทเทิล ประเดิมสนามให้กับเพรสตันด้วยการยิงประตูให้ทีมเอาชนะสโตก 7–0 ส่งผลให้พวกเขาออกสตาร์ตได้อย่างสมบูรณ์แบบหลังจากลงเล่นไป 5 นัด พวกเขาขึ้นนำเป็นจ่าฝูงเมื่อแอสตันวิลลา พบกับความพ่ายแพ้นัดแรกของฤดูกาลต่อเอฟเวอร์ตันด้วยสกอร์ 0–2 เวสต์บรอมมิชอัลเบียน ขยับขึ้นมาอยู่อันดับ 2 หลังเอาชนะดาร์บีเคาน์ตี 5–0 ขณะที่นอตส์เคาน์ตี คว้าแต้มแรกได้สำเร็จด้วยการเสมอกับแบล็กเบิร์นโรเวอส์ 3–3 แต่ยังคงรั้งท้ายตารางต่อไป